Централна Избирателна Комисия

РЕШЕНИЕ   
№ 4173-НС  
София, 01.02.2017

ОТНОСНО: условията и реда за участие на представители на партии, коалиции и инициативни комитети в изборите за народни представители на 26 март 2017 г.

На основание чл. 57, ал. 1, т. 1 – 3 във връзка с чл. 124 – 126 от Изборния кодекс Централната избирателна комисия

**Р Е Ш И:**

**Общи положения**

1. Партиите, коалициите и инициативните комитети, регистрирали кандидатска листа в изборите за народни представители на 26 март 2017 г., могат да имат свои упълномощени представители.
2. Общият брой на представителите на всяка партия, коалиция или инициативен комитет не може да надвишава:

а) за страната – броя на избирателните секции в съответния изборен район;

б) извън страната – броя на избирателните секции извън страната.

1. В изборния ден представителите не са обвързани с конкретна избирателна секция в страната или извън страната. В избирателната секция в изборния ден и при въвеждане на данните от протоколите на СИК в РИК може да присъства само един представител от всяка партия, коалиция или инициативен комитет.

**Упълномощаване. Списъци на упълномощените представители**

1. Упълномощен представител на партия, коалиция или инициативен комитет може да бъде български гражданин с избирателни права.
2. Представителите се упълномощават с писмено пълномощно, в което се вписват трите имена, ЕГН, номер и дата на пълномощното. Представителите могат да бъдат упълномощени и с общо пълномощно.
3. Пълномощните се подписват от представляващия/те партията, коалицията или инициативния комитет или от изрично упълномощени от тях лица и се подпечатват с печата на партията, коалицията – ако има такъв.

Не се изисква нотариална заверка на пълномощните.

1. Всяка партия, коалиция или инициативен комитет изготвя списък на своите представители на хартиен носител и на технически носител в excel формат (Приложение № 1 към решението). Вписването на представителите на техническия носител е съобразно последователността на вписване в списъка на хартиен носител.

В списъка се вписват пореден номер, трите имена, ЕГН, номер и дата на пълномощното на упълномощеното лице.

Когато списъкът се подписва и/или подава от упълномощени лица, се представя и заверено от пълномощника копие на пълномощното в негова полза.

1. Списъкът на хартиен носител се подписва и подпечатва по реда на т. 6 и се предава заедно със списъка на технически носител в excel формат на съответната районна избирателна комисия, или на ЦИК – за представителите извън страната, в срок до 17,00 часа на 25 март 2017 г.

Не се приемат списъци на технически носител в сканиран вид.

1. След извършване на проверка по т. 4, 18 и 19 районните избирателни комисии, съответно Централната избирателна комисия, приемат решение за публикуване на списъка на упълномощените представители, които отговарят на изискванията.

Списъкът се публикува на интернет страницата на съответната РИК, съответно ЦИК, при спазване изискванията на Закона за защита на личните данни. Формата и съдържанието на списъка за публикуване за РИК/ЦИК са дадени в Приложение № 2 към решението.

1. Партиите, коалициите и инициативните комитети могат да изготвят и предават до изборния ден в РИК, съответно в ЦИК –за секциите извън страната, допълнителен втори и следващ списък на своите упълномощени представители при спазване изискванията на т. 2. Списъкът се изготвя по реда на т. 7 и 8.
2. До изборния ден всяка партия, коалиция и инициативен комитет може да оттегли пълномощното на свои представители. Оттеглянето се извършва писмено от представляващия/те съответната партия, коалиция или инициативен комитет или от упълномощени от тях лица. В РИК, съответно в ЦИК – за избирателните секции извън страната, се представят писмените доказателства, че пълномощното е оттеглено.

Районните избирателни комисии, съответно ЦИК, незабавно извършват промените в публичния списък на представителите по т. 9. Когато пълномощното на представител е оттеглено в графата за вписване номер и дата на пълномощното в публичния списък, допълнително се отбелязва „оттеглено“.

**Права и задължения на представителите**

1. Представителите на партиите, коалициите и инициативните комитети имат право:

а) да присъстват в изборното помещение при откриването и закриването на изборния ден, по време на гласуването, както и при отварянето на избирателните кутии и при установяване на резултатите от гласуването, за което им се осигурява пряка видимост. В изборното помещение може да присъства само по един представител от всяка партия, коалиция или инициативен комитет;

б) да присъстват при въвеждане на данните от протоколите на СИК с резултатите от гласуването в избирателните секции в изчислителния пункт на РИК;

в) да получат срещу подпис копие от подписания от членовете на СИК протокол с резултатите от гласуването в избирателната секция, съответно от РИК с резултатите в изборния район, подпечатано на всяка страница с печата на комисията и подписано от председателя, заместник-председателя и секретаря. Подписаният протокол се копира в избирателната секция, съответно в РИК. Имената и единният граждански номер на представителя, получил копието, се вписват от СИК съответно от РИК, в списъка на лицата, получили копие от подписания протокол (Приложение № 85-ПВР от изборните книжа), след което представителят се подписва;

г) да присъстват на заседанията на избирателните комисии. На заседанията на избирателните комисии може да присъства само по един представител от всяка партия, коалиция или инициативен комитет;

д) да подават жалби и сигнали за нарушения на изборния процес.

1. В изборния ден представителите на партиите, коалициите и инициативните комитети са длъжни:

а) да спазват реда за свободното и спокойно протичане на гласуването в избирателната секция;

б) да не пречат на гласуването в избирателната секция;

в) да изпълняват указанията на председателя и решенията на секционната избирателна комисия.

**Легитимация и отличителни знаци**

1. Представителите се легитимират с пълномощно от представляващия/те съответната партия, коалиция или инициативен комитет или упълномощено от него/тях лице.
2. Представителите на партии, коалиции и инициативни комитети са длъжни да носят в изборния ден само отличителни знаци по образец, утвърден с Решение № 4134-НС от 26 януари 2017 г. на ЦИК.

Представителите, които носят отличителни знаци извън утвърдените от ЦИК или не носят отличителни знаци, или откажат да се легитимират с пълномощно, се отстраняват от избирателната секция с решение на СИК.

1. Решението на СИК в страната може да се оспорва пред районната избирателна комисия, а на СИК извън страната – пред Централната избирателна комисия, които се произнасят незабавно. Решенията на РИК и ЦИК не подлежат на обжалване.

**Общи разпоредби**

1. Представителите на партиите, коалициите и инициативните комитети не могат да бъдат придружители на избирател с увредено зрение, с увреден слух или с друго увреждане, което не му позволява да извърши сам необходимите действия при гласуването в изборите или референдума.
2. Едно лице може да бъде упълномощен представител само на една партия, коалиция или инициативен комитет.
3. Представителите не могат да участват в друго качество, като кандидат за народен представител, наблюдател, член на друг инициативен комитет инициативен комитет, застъпник на друга партия, коалиция или инициативен комитет, член на избирателна комисия, анкетьор и друго подобно качество.
4. Представителите на партии, коалиции и инициативни комитети запазват статута си до обявяване на резултатите от изборите.
5. На лицата в качеството им на представители на партии, коалиции и инициативни комитети не се издават удостоверения за гласуване на друго място.

Решението подлежи на обжалване пред Върховния административен съд чрез Централната избирателна комисия в тридневен срок от обявяването му.

Председател: Ивилина Алексиева

Секретар: Севинч Солакова

* [Приложение № 1](https://www.cik.bg/upload/68740/r4173-%D0%9D%D0%A1-pril+1+RIK-CIK+spisak+predstaviteli-%D0%A0%D0%A6.doc)
* [Приложение № 2](https://www.cik.bg/upload/68741/r4173-%D0%9D%D0%A1-pril+2+RIK-CIK+spisak+predstaviteli-%D0%A0%D0%A6.doc)